የሕዳሴው ግድብ የፕሮጀክቱ አጠቃላይ አፈጻጸም 73 በመቶ መድረሱ ተገለጸ
የታላቁ ህዳሴ ግድብ ፕሮጀክት አጠቃላይ አፈጻጸም 73 በመቶ መድረሱ የግድቡ ሥራ አስኪያጅ ተናገሩ።ሥራ አስኪያጁ ኢንጂነር ክፍሌ ሆሮ በተለይ ለአዲስ ዘመን ጋዜጣ እንደገለጹት፣ ምንም እንኳን በአሁኑ ወቅት የኮሮና ቫይረስ ሥጋት በዓለም ላይ ጥላውን ያጠላ ቢሆንም የሕዳሴው ግድብ ሥራ በነበረው ግለት እንደቀጠለ መሆኑን ተናግረዋል።አሁን ላይ የፕሮጀክቱ አጠቃላይ አፈጻጸም 73 በመቶ መድረሱንም አክለዋል፡፡ ከኮሮና ቫይረስ ወረርሽኝ ሠራተኞችን በመጠበቅ የሕዳሴው ግድብ ፕሮጀክት ሥራው ያለ አንዳች እንከን መቀጠል እንዲችል እየተሠራ መሆኑን የጠቆሙት ኢንጂነር ክፍሌ፣ ከግብዓት አቅርቦት ጋር በተያያዘም ችግሮች እንዳይገጥሙ ታቅዶበት እየተሠራ እንደሆነ አስረድተዋል፡፡ ግድቡ በሚቀጥለው ዓመት መጨረሻ ላይ ኃይል ማመንጨት እንዲችል በትኩረት እየተሠራ መሆኑን የገለጹት ኢንጂነር ክፍሌ፣ የውሃ ሙሊቱ በሚቀጥለው የክረምት ወራት እንደሚጀምርና እቅዱን በሚገባ ማሳካት በሚቻልበት ቁመና ላይ መሆኑን ተናግረዋል። ፕሮጀክቱም የእያንዳንዱ ዜጋ ሀብት በመሆኑ የሚገጥሙ መሰናክሎችን በትዕግስትና በጽናት በማለፍ እንዲሁም ህብረተሰቡ የሚያደርገውን ድጋፍ አጠናክሮ በመቀጠል ለስኬት ማብቃት አስፈላጊ እንደሆነም ተናግረዋል፡፡ ፕሮጀክቱ ከተጀመረ ዘጠኝ ዓመታት መቆጠራቸው የሚታወስ ነው፡፡አዲስ ዘመን  ሚያዝያ 16/2012ሙሐመድ ሁሴን